**fără mine pe buze**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

purtai o brățară de nisip

pe o gleznă

pe cealaltă un sărut

rătăcit

la gât purtai legământul nostru

încuiat într-o pasăre

uneori voiai să te contopești cu frunzele

alteori cu lupii

eu îți urmăream dansul

prin ceața neînțeleasă

și cum te îndreptai spre frig

fără a-mi mai putea recunoaște

umbra privindu-mă în ochi

peste umăr

și atunci când îți mai deschideai

pleoapele albastre să vezi

cum se apropie nordul

de marginea patului

eu îmi ridicam genunchii la gură

tremurând de spaimă

să nu-ți fie frig la toamnă

goală în așternuturi

fără mine

pe buze